WFMM er et nyetableret globalt netværk af organisationer for lægelige ledere, som vil fremme effektiv lægelig ledelse i sundhedsvæsener. Det vil ske ved gennemførelse af internationale møder og lederudviklingsprojekter, udvekslingstilbud og opbygning af fælles standarder for lægelige ledere. Det skriver Aalborg Sygehus i en pressemeddelelse. I en række lande som England, Australien, USA og Canada er der programmer for formaliseret lederuddannelse af lægelige ledere, og erfaringer fra disse lande kan anvendes i uddannelse af såvel klinisk ledere, f.eks. ledende overlæger, som administrative ledere, for eksempel lægelige direktører. Carl-Otto Gøtzsche er speciallæge i intern medicin og kardiologi og har blandt andet været centerchef i Medicinsk Center på Aalborg Sygehus fra 2003 - 2008. Siden 2008 har han været centerchef for Hoved- Orto- Hjertecenter sammesteds.

Referat:
Centerchef Carl-Otto Gøtzsche, Aalborg Sygehus, formand for Foreningen af Lægelige Ledere i Danmark (FLCD), er blevet medlem af bestyrelsen for World Federation of Medical Managers (WFMM).